《贺李大著》
宋代·释宝昙

眉山县前江可怜，昔人饮此俱成仙。
只今独数苏与李，岂伊亲濯玻璃川。
功名事业天所靳，况复真宰持其权。
先公用舍诚有道，不愁轲后真无传。
道山人物今第一，蒹葭玉树犹依然。
东南弱水三万里，亦有跨鹤来翩跹。
至人活国岂无术，丹砂乌喙堪同年。
众工可笑不解事，颠倒规矩求方圆。
向来贲育尝贾勇，彼登有力能回天。
公今已不负世学，盍先鸥鹭高腾鶱。
窗间借取董狐笔，父子相继书凌烟。

作者简介：释宝昙（一一二九～一一九七），字少云，俗姓许，嘉定龙游（今四川乐山）人。幼习章句业，已而弃家从一时经论老师游。后出蜀，从大慧于径山、育王，又从东林卐庵、蒋山应庵，遂出世，住四明仗锡山。归蜀葬亲，住无为寺。复至四明，为史浩深敬，筑橘洲使居，因自号橘洲老人。宁宗庆元三年示寂，年六十九（本集卷一○《龛铭》）。昙为诗慕苏轼、黄庭坚，有《橘洲文集》十卷。《宝庆四明志》卷九有传。　宝昙诗，以日本东山天皇元禄十一年戊寅织田重兵卫仿宋刻本（藏日本内阁文库）为底本。集外诗附于卷末。